Ένταση επικράτησε έξω από το 1ο Γενικό Λύκειο Περιστερίου, την ώρα που έφθασε ο Κυριάκος Μητσοτάκης , προκειμένου να ασκήσει το εκλογικό του δικαίωμα.

Έξω από το εκλογικό κέντρο είχαν συγκεντρωθεί μέλη της ΑΝΤ.ΑΡ.ΣΥ.Α, τα οποία φώναζαν συνθήματα κατά του προέδρου της Νέας Δημοκρατίας.

Παράλληλα, ένθερμοι υποστηρικτές του Κυριάκου Μητσοτάκη έσπευσαν να τον «υπερασπιστούν» φωνάζοντας «να τος, να τος ο πρωθυπουργός», με αποτέλεσμα να «ανάψουν» για λίγο τα αίματα.

«Οι εκλογές είναι η μεγάλη γιορτή της Δημοκρατίας. Στέκομαι με σεβασμό μπροστά στη λαϊκή ετυμηγορία», δήλωσε αργότερα ο πρόεδρος της ΝΔ, Κυριάκος Μητσοτάκης, αφού άσκησε το εκλογικό του δικαίωμα στο 416 εκλογικό τμήμα.

«Σήμερα οι Ελληνίδες και οι Έλληνες παίρνουν τις τύχες του τόπου στα χέρια τους. Είμαι σίγουρος ότι αύριο ξημερώνει μια καλύτερη ημέρα για την πατρίδα μας. Καλή ψήφο σε όλες και όλους» πρόσθεσε ο κ. Μητσοτάκης.

Δείτε όλες τις εξελίξεις για τις Εθνικές Εκλογές 2019 στο liveblog του CNN Greece